Cotail becán becán bec
Cotail becán becán bec,
úair ní h-ecail duit a bec,
a gille día tardus seirc,
a meic uí Duibne, a Díarmait.
Cotail-si sunn go sáim sáim,
a uí Duibne, a Díarmait áin,
do-génsa t'foraire de,
a meic uí delbda Duibne.
Cotail becán (bennacht fort)
ós uisce Topráin Tréngort,
a úanáin úachtair locha,
do brú Thíre Trénsrotha.
Rop inonn Is cotlad tes
degFidaig na n-airdéices,
dá tuc ingin Morainn búain
tar cenn Conaill ón Chráebrúaid.
Rop inonn Is cotlad túaid
Finnchaid Finnchaím Essa Rúaid,
dá tug Sláine (ségda rainn)
tar cenn Fáilbe Chotatchinn.
Rop inonn Is cotlad tíar
Áine ingine Gáilían,
fecht do-luid céim fo thrilis
la Dubthach ó Dairinis.
Rop inonn Is cotlad tair
Dedad dána díumasaigh
dá ruc Coinchinn ingin Binn
tar cenn Dechill déin Duibrinn.
A chró gaile íarthair Gréc,
anfatsa 'got forcoimét;
maidfid mo chraide-se acht súaill,
monat-faicear re h-énúair.
Ar scarad ar n-dís 'ma-le
's scarad lenab óenbaile
is scarad cuirp re h-anmain,
a laích Locha finnCharmain.
Léicfider caínche ar do lorg
(rith Caílte nó ba h-anord),
nachat-táir bás ná brocad,
nachat-léice i sírchotlad. Ní chotail In dam-so sair,
ní scuirenn do búirfedaig;
cía beith im dairib na lon,
ní fuil 'na menmain cotlad.
Ní chotail In eilit máel
ac búirfedaig fó brecláeg;
do-gní rith tar barraib tor;
nó déin 'na h-adbaid cotal.
Ní chotail In chaínche bras
ós barraib na crann cáemchas;
is glórach a-táthar ann;
gi bé In smólach ní chotlann.
Ní chotail In lacha lán;
maith a láthar re degsnám;
ní déin súan nó sáime ann;
ina h-adbaid ní chotlann.
In-nocht ní chotail In gerg;
ós fráechaib anfaid imard
binn fogar a gotha glain:
eitir srotha nó chotail.